b'\n_START_ARTICLE_\nTalasoterapija\n_START_SECTION_\nTalasoterapija v Sloveniji\n_START_PARAGRAPH_\nV Sloveniji talasoterapijo izvajajo v razli\xc4\x8dnih termah in spa centrih, terapevtski program pa vklju\xc4\x8dujejo kopeli, obloge in masa\xc5\xbee s slanico, morsko vodo, solinskim blatom in morsko soljo. Talasoterapija naj bi pomagala dvigniti splo\xc5\xa1no odpornost, \xc4\x8deprav je \xc5\xa1iroko uporabljena tudi pri lepotnih in kozmeti\xc4\x8dnih tretmajih, prav tako pri huj\xc5\xa1anju. Pri talasoterapiji veliko vlogo igra tudi morska klima, zato je veliko centrov, ki prakticirajo talasoterapijo ob morju. Morska klima naj bi pripomogla k ve\xc4\x8dji psihi\xc4\x8dni sprostitvi in la\xc5\xbejemu okrevanju in laj\xc5\xa1anju najrazli\xc4\x8dnej\xc5\xa1ih zdravstvenih te\xc5\xbeav, zato talasoterapevti kot del terapije priporo\xc4\x8dajo \xc5\xbee sam sprehod ob morju in pre\xc5\xbeivljanje prostega \xc4\x8dasa v bli\xc5\xbeini morja. Pomembna sta tudi kakovost morske vode in naravno okolje, ki mora biti \xc4\x8dim bolj \xc4\x8disto.\n_START_SECTION_\nPrincip delovanja\n_START_PARAGRAPH_\nGlavni princip delovanja talasoterapije naj bi bil, da ponavljajo\xc4\x8da izpostavljenost morskemu zraku, vodi, morskemu blatu in morskim algam, ki so bogate s proteini, pomaga telesu obnoviti naravno kemi\xc4\x8dno ravnovesje. Eden za\xc4\x8detnikov talasoterapije je bil britanski zdravnik iz 18. stoletja Richard Russell, ki je svojim pacientom svetoval pitje morske vode in kopanje v morju. V 19. stoletju je pa biolog Rene Quinton dokon\xc4\x8dno osnoval talasoterapijo, ko je primerjal fizi\xc4\x8dne in fiziolo\xc5\xa1ke lastnosti morskega okolja z notranjostjo \xc4\x8dlove\xc5\xa1kega telesa in zaklju\xc4\x8dil, da sta si morska voda in \xc4\x8dlove\xc5\xa1ka plazma precej podobna. Ko se \xc4\x8dlovek potopi v toplo morsko vodo, telo skozi ko\xc5\xbeo absorbira potrebne minerale, kot so magnezij, natrij, kalij, kalcij in jod._NEWLINE__NEWLINE_Alge, morska sol in morsko blato so \xc5\xa1e posebej bogati z minerali in mikroelementi. Zagovorniki talasoterapije trdijo, da imajo te \xc5\xbeivljenjsko pomembne snovi velik vpliv na ko\xc5\xbeo in vezivno tkivo. Naj bi gladile gube, napenjale ko\xc5\xbeo ter ji podarjajale mehkobo, poskrbele pa naj bi tudi za lesketajo\xc4\x8de lase. Spodbujajo prekrvavitev, odvajajo \xc5\xa1kodljive snovi, izbolj\xc5\xa1ajo preskrbo s kisikom in pospe\xc5\xa1ijo obnavljanje celic._NEWLINE_Sodobna talasoterapija se je razvila v Franciji: od Bretanije do Azurne obale se vrstijo zdravili\xc5\xa1\xc4\x8da, ki so se specializirale za terapije z morsko vodo. V zadnjem \xc4\x8dasu je talasoterapija na\xc5\xa1la svoje mesto tudi v luksuznih hotelih, spajih, wellness centrih in se je uveljavila kot del ponudbe za sprostitev in kot sredstvo za razvajanje in bojevanje proti stresu. Blagodejni u\xc4\x8dinki talasoterapije se poka\xc5\xbeejo po od devet do dvanajst dni trajajo\xc4\x8di kuri, ponoviti pa bi jo morali dvakrat letno.\n_START_SECTION_\nSlanica (aqua madre)\n_START_PARAGRAPH_\nSlanica je gosto koncentrirana teko\xc4\x8dina, ki nastaja pri naravnem pridobivanju soli v solinah po odstranitvi kristalizirane soli. Vsebuje tudi ilovico z dna bazena, vsebuje pa visoko koncentracijo sulfatov, broma, joda in magnezija. Pred uporabo naj slanice ne bi bilo potrebno \xc4\x8distiti in filtrirati, je pa pomembno, da se jo pridobiva na naraven na\xc4\x8din, da ne vsebuje dra\xc5\xbeilnih alergenov._NEWLINE__NEWLINE_Zagovorniki talasoterapije jo priporo\xc4\x8dajo pri odpravljanju bole\xc4\x8din v sklepih in mi\xc5\xa1icah, bole\xc4\x8din revmatskega in degenerativnega izvora, pri mravljin\xc4\x8denju in kr\xc4\x8dih v rokah in nogah, vrtoglavici, zmanj\xc5\xa1ani gibljivosti sklepov ali po zlomih in operacijah na gibalnem sistemu. Inhalacijo slanice priporo\xc4\x8dajo pri kroni\xc4\x8dnih vnetjih dihalnih poti in plju\xc4\x8d (pri bronhitisih, astmi), saj naj bi bla\xc5\xbeila kroni\xc4\x8dni ka\xc5\xa1elj, prav tako naj bi inhalacija slanice pomagala skraj\xc5\xa1ati \xc4\x8das okrevanja pri razli\xc4\x8dnih virusnih obolenjih. Priporo\xc4\x8dajo jo tudi pri kadilcih in tistih, ki se od kajenja odvajajo.\n_START_SECTION_\nSolinsko blato (fango)\n_START_PARAGRAPH_\nFango je s slanico obogatena istrska ilovica \xc4\x8drnikaste barve, ki je pastozna, mehka in homogena. Ilovica se v solinah navzame mineralov iz slanice v izredno visokih koncentracijah. V terapevtske namene se izkori\xc5\xa1\xc4\x8da toplotni in kemi\xc4\x8dni u\xc4\x8dinek blata \xe2\x80\x93 uporabljajo se predhodno segrete blatne obloge, ki jih nanesemo na obolela mesta, ali pa blatne kopeli (kopeli fango), kjer je solinsko blato pome\xc5\xa1ano \xc5\xa1e z morsko vodo in slanico. V obeh primerih moramo po uporabi blato zavre\xc4\x8di, uporablja se samo za eno nego._NEWLINE__NEWLINE_Solinsko blato se priporo\xc4\x8da pri degenerativnih spremembah gibalnega sistema (bole\xc4\x8dine v hrbtenici, vratu, kri\xc5\xbeu, sklepih), pri mi\xc5\xa1i\xc4\x8dnih bole\xc4\x8dinah, kroni\xc4\x8dnem revmatizmu in te\xc5\xbeavah s ko\xc5\xbeo (akne, psoriaza). Ravno zadnja indikacija pa je pospe\xc5\xa1illa tudi razvoj uporabe solinskega blata v kozmeti\xc4\x8dne namene. Imelo naj bi odli\xc4\x8den vpliv na ko\xc5\xbeo, jo meh\xc4\x8dalo in bla\xc5\xbeilo akne, prav tako pa se uporablja tudi kot piling, pomagalo pa naj bi tudi pri odstranjevanju celulita, razstrupljanju telesa in pospe\xc5\xa1enim izlo\xc4\x8danjem znoja in odpadnih snovi iz telesa.\n_START_SECTION_\nMorska voda\n_START_PARAGRAPH_\nNaravne morske kopeli naj bi ugodno vplivale na telo, izbolj\xc5\xa1ale prekrkvavitev in presnovo. V najrazli\xc4\x8dnej\xc5\xa1ih centrih ponujajo \xc5\xa1irok spekter kopeli v morski vodi, ki naj bi laj\xc5\xa1ale okrevanje in razgibavanje po po\xc5\xa1kodbah in ortopedskih operacijah.\n_START_SECTION_\nMorske alge\n_START_PARAGRAPH_\nObloge telesa z morskimi algami se uporabljajo predvsem v kozmeti\xc4\x8dne in lepotne namene, pomagale naj bi pri oblikovanju telesa, zmanj\xc5\xa1evanju obsega na dolo\xc4\x8denih delih telesa in odstranjevanju celulita, ko\xc5\xbea naj bi bila po uporabi bolj napeta in pro\xc5\xbena. Priporo\xc4\x8dajo jih tudi pri kroni\xc4\x8dnem revmatizmu, saj naj bi delovale bla\xc5\xbeilno in spodbujale devolavnje celega telesa.\n_START_SECTION_\nSolna savna\n_START_PARAGRAPH_\nV wellness centrih postaja vse bolj popularna tudi solna savna, kjer je temperatura od 60 do 65 \xc2\xb0C in 30% vlaga. Solna savna je blaga oblika savnanja z blagodejnim u\xc4\x8dinkom na gibalni sistem in dihalne poti. Po za\xc4\x8detnem 15 minutnem segrevanju na temperaturi 65 \xc2\xb0C se za\xc4\x8dne razstrupljanje telesa in s tem krepitev odpornosti, z nadaljnim postopkom natiranja telesa z naravno soljo, pa se ko\xc5\xbei privo\xc5\xa1\xc4\x8di \xc5\xa1e piling, s \xc4\x8dimer pove\xc4\x8damo prekrvavljenost in izbolj\xc5\xa1amo izgled ko\xc5\xbee. Solno savno priporo\xc4\x8dajo kot uvodni postopek za preostale savne, ki so po tovrstnem pilingu u\xc4\x8dinkovitej\xc5\xa1e. Pri zelo ob\xc4\x8dutljivi in po\xc5\xa1kodovani ko\xc5\xbei zadostuje \xc5\xbee samo segrevanje v solni kabini.'